Jadranko Crnić

**Jadranko Crnić** (Zagreb, 25. ožujka 1928. – Zagreb, 4. travnja 2008.), hrvatski i jugoslavenski pravnik, bivši predsjednik Ustavnog suda SR Hrvatske i Republike Hrvatske, te predsjednik Hrvatskog Crvenog križa. Otac je uglednog hrvatskog pravnika-advokata i suca Vrhovnog suda Republike Hrvatske Ivice Crnića.

## Biografija
Dr. sc. Jadranko Crnić je rođen u Zagrebu 25. 3. 1928 godine u obitelji Rudolfa i Ane (Hirschler) Crnić. Sa majčine strane je židovskog je podrijetla. Majka mu je bila učiteljica u Dugom Selu, a otac kapetan duge plovidbe i autor jednog od prvih pomorskih rječnika u Kraljevini Srba, Hrvata i Slovenaca. Osnovna školu pohađao je u Dugom Selu, nakon čega se školovao u klasičnoj gimnaziji u Zagrebu. Holokaust je izbjegao prikrivajući, sa majkom, židovski identitet od ustaša i režima Nezavisne Države Hrvatske (NDH) tokom Drugog svjetskog rata. Diplomirao je na Pravnom fakultetu u Zagrebu 1952 godine, a doktorat iz pravnih znanosti je obranio na Pravnom fakultetu Sveučilišta u Zagrebu 1998 godine. Pravosudni ispit položio je 1955 godine. Od 1952 godine bio je sudački pripravnik kod Kotarskog suda u Dugom Selu, a zatim je bio sudac u Kotarskom sudu Gospić te sudac i predsjednik Okružnog suda u Gospiću. Nakon toga je radio kao odvjetnik u Dugom Selu, a zatim je postao predsjednikom tamošnjeg Općinskog suda. Nakon toga je postao sucem Vrhovnog suda SR Hrvatske, pa predsjednikom Građanskog odjela Vrhovnog suda i zamjenikom predsjednika. 1. 10. 1984 godine postao je sucem Ustavnog suda SR Hrvatske, a 1990 i predsjednikom. U prosincu 1991 godine izabran je za suca Ustavnog suda Republike Hrvatske, a za predsjednika toga suda imenovan je 7. 12. 1991 godine. Ponovo je izabran za predsjednika 11. 11. 1995 godine s četverogodišnjim mandatom. Bio je član Ustavotvorne komisije Predsjedništva Republike Hrvatske za izradu prvog Ustava Republike Hrvatske 1990 godine. Na prvim višestranačkim izborima bio je predsjednik Republičkog odbora za nadzor izbora, a 2000 član Radne grupe predsjednika RH za pripremu stručne osnove za promjenu Ustava. Sudjelovao je u radu niza grupa za izradu zakona, bio je glavni i odgovorni urednik časopisa "Zakonitost", član radne grupe "Pravo i društvo temeljna istraživanja" HAZU te više pravnih časopisa. Objavio je više stotina članaka i autor je oko 40 knjiga, s ponovljenim izdanjima, iz područja radnog, imovinskog, stambenog i ustavnog prava, te dijelom obiteljskog i nasljednog prava. Održao je brojna predavanja s područja prava te zaštite ljudskih prava i temeljnih sloboda, o čemu je napisao brojne radove. Dr. Jadranko Crnić svojim radom zadužio je i Dugo Selo. Osnivač je i prvi urednik jednih od najstarijih lokalnih novina u Hrvatskoj "Dugoselske kronike", Bio je počasni predsjednik 100. godišnjeg Kulturno umjetničkog društva "Preporod" iz Dugog Sela, dobitnik je godišnje nagrade Dugog Sela za životno djelo 1996 godine, a svojim bogatim društvenim radom u Dugom Selu bavio se i sudjelovao u njemu do posljednjih dana. Dr. sc. Jadranko Crnić umro je u Zagrebu 4. 4. 2008 godine.

## Priznanja
Dobitnik je niza priznanja, domaćih i stranih odlikovanja. Bio je, među ostalim, počasni predsjednik Fužinarske limene glazbe, počasni građanin Općine Fužina i Općine Mrkopalj, vitez Vojničkog i bolničkog reda Sv. Lazara Jeruzalemskog, član Družbe "Braća hrvatskoga zmaja", počasni viši vatrogasni časnik.

## Reference

## Literatura
* 
*